পশ্চিমবঙ্গের ভূগোল
উত্তরে হিমালয় পর্বত থেকে দক্ষিণে বঙ্গোপসাগর পর্যন্ত পশ্চিমবঙ্গের বিস্তার এবং ভূমিরূপের নানান বৈচিত্র্য এই রাজ্যের বিভিন্ন অংশের বায়ুর উষ্ণতা, বায়ু প্রবাহ ও বৃষ্টিপাতের পরিমাণের মধ্যে উল্লেখযোগ্য তারতম্য ঘটিয়েছে । পশ্চিমবঙ্গের দক্ষিণ দিক থেকে যতই উত্তর দিকে যাওয়া যায় বৃষ্টিপাতের পরিমাণ ততই বাড়তে থাকে এবং তাপমাত্রা কমতে থাকে । পশ্চিমবঙ্গের উত্তরে দার্জিলিং ও জলপাইগুড়ি জেলার পার্বত্য অঞ্চল ছাড়া সমস্ত পশ্চিমবঙ্গের জলবায়ু সাধারণভাবে উষ্ণ ও আর্দ্র এবং ক্রান্তীয় মৌসুমি জলবায়ুর দ্বারা প্রভাবিত । জলবায়ু অঞ্চল হিসাবে, পশ্চিমবঙ্গ গ্রীষ্মপ্রধান উষ্ণ মৌসুমি জলবায়ু অঞ্চলের অন্তর্গত ।
কাশীপুর
কাশীপুর হল ভারতের পশ্চিমবঙ্গ রাজ্যের রাজধানী কলকাতা শহরের উত্তরাঞ্চলের একটি এলাকা। এটি কলকাতার একটি প্রাচীন জনবসতি। অঞ্চলটি কাশীপুর থানার অধীনস্থ। কাশীপুর-বেলগাছিয়া বিধানসভা কেন্দ্র এই অঞ্চলের বিধানসভা কেন্দ্র।
১৭১৭ সালে ব্রিটিশ ইস্ট ইন্ডিয়া কোম্পানি ৫৫টি গ্রাম কিনে সেগুলিকে তাদের কলকাতার সম্পত্তির সঙ্গে যুক্ত করে। "পঞ্চান্নগ্রাম" নামে পরিচিত এই ৫৫টি গ্রাম বা মৌজার একটি ছিল কাশীপুর। এইচ. ই. এ. কটন লিখেছেন, "কাশীপুর অঞ্চলটি নদীর ধারে সবচেয়ে সুন্দর এলাকাগুলির একটি। এখানে অনেকগুলি বাগানবাড়ি রয়েছে।" সেই সময় থেকেই কাশীপুর একটি শিল্পাঞ্চল। এখানে গভর্নমেন্ট গান ফাউন্ডারি, সিন্ডার অ্যান্ড রাইফেল শেল ফ্যাক্টরি (কর্নেল হাচিনসন যার মূল প্রতিষ্ঠাতা) এবং একাধিক চিনি ও পাটকল গড়ে ওঠে।